text: Halvandet års fængsel for dødsulykke på Rømø
  30 september 2013 kl. 12.56
  Den voldsomme bilulykke på stranden på Lakolk på Rømø i sommer har udløst en straf på fængsel i et år og seks måneder.
  Retten i Sønderborg har mandag fundet den 20-årige Oliver Stage Rasmussen skyldig i blandt andet uagtsomt manddrab.
  Han var beruset, da han tidligt om morgenen 11. juni kørte vildt på stranden, så bilen på et tidspunkt væltede.
  Ved ulykken mistede hans kammerat, der var passager i bilen, livet.
  Under retsmødet har anklageren, Stine Pedersen, krævet en straf på fængsel i to år og tre måneder, oplyser flere medier.
  